Az Enyingi Református Egyházközség Koronavírus-Járvány Elleni Védekezési Szabályzata

Hálát adunk Istennek, hogy a már több mint két hónapon át tartó koronavírus-járvány idején megtartott bennünket, és ha egyelőre még korlátozások mellett is, de újraindulhat gyülekezetünk közösségi élete – legalábbis a gyülekezetünk központi és legfontosabb eleme: az istentisztelet. 
Nagy öröm számunkra, hogy 2020. május 18-tól a megfelelő szabályok betartásával az országban mindenhol újra engedélyezetté vált az istentiszteletek és egyéb gyülekezeti alkalmak megtartása. Mivel azonban a gyülekezeti élet csak a fokozatosság elve szerint térhet vissza korábbi medrébe, szükséges meghatározni az előttünk álló időszakra vonatkozóan a közösségi élet szabályait. 
Ezt nem csak a saját jól felfogott érdekünk kívánja így, hanem a világi és egyházi felsőbbség is.
Az elmúlt napokban egyházmegyénk elnöksége minden gyülekezetbe eljuttatta azt az állami törvényekkel összhangban álló szempontrendszert, mely alapján minden egyházközségnek meg kell alkotnia saját védekezési szabályzatát. Ennek az utasításnak értelmében gyülekezetünk elnöksége (lelkipásztor és gondnok) az alábbi szabályok meghozatalával kívánja egyházközségünk tagjait hozzásegíteni az új helyzetben való eligazodáshoz.

Általános szabályok:

-	Az istentisztelet, ill. gyülekezeti alkalom helyét (iskolánk díszterme) az alkalom előtt és után fertőtlenítjük. Különös gondot kell fordítanunk a kilincsek, korlátok, mellékhelyiségek fertőtlenítésére. 
-	A perselypénz megszámolását az istentisztelet után védőkesztyűben végzik a presbiterek. 
-	A csoportosulások elkerülése érdekében mindkét ajtót megnyitjuk, és a
szellőzés érdekében az alkalmak idejére nyitva hagyjuk.
-	Az istentiszteleteken és egyéb gyülekezeti alkalmakon - az egy háztartásban élők kivételével
1,5 m-es védőtávolság megtartása szükséges. 
-	A díszterem folyosóján kézfertőtlenítőt helyezünk el.
-	Belépéskor és távozáskor ajánlott az ajtókban elhelyezett fertőtlenítőszerek használata. 
-	Az alkalmakon csak szájmaszkkal, sállal vagy kendővel eltakart arccal vehetnek részt a gyülekezet tagjai. A szájmaszk viselése alól csak a szolgálatot végző lelkipásztor és kántor jelent kivételt, de ők is csak a beszéd és liturgia végzésének idejére.
-	Közös énekeskönyvek nem használhatók, hirdetési anyag nem osztható ki. Az istentiszteleteken és gyülekezeti alkalmakon érintéssel járó köszöntést nem lehet alkalmazni.

A gyülekezetünkben tervezett alkalmakkal kapcsolatos tudnivalók:

1.	Istentiszteletet vasárnap és ünnepnap de. 10.30-kor, 
2.	A biztonsági előírások 4 m2 területet kívánnak meg személyenként egy helyiségben. A templomfelújtás miatt iskolánk Hajdú Zoltán termében tartjuk majd az istentiszteleteket, ahol a szabályok betartásával legfeljebb 30 fő tartózkodhat.
3.	Mivel a védőtávolság megtartása a gyermekekre is vonatkozik, gyermek-istentiszteleteket csak jó időjárás esetén tudunk tartani a szabadban.
4.	Bibliaórákról később döntünk – a szabadban, a szokott, péntek 14.30 órai időpontban indulnak majd újra.
5.	Úrvacsorát külön kis kelyhekből veszünk majd, az előre felvágott kenyeret mindenki maga veszi majd el, nem a lelkész osztja. Pünkösd vasárnap a 65 év felettieket, hétfőn pedig a 65 év alattiakat várjuk szeretettel.
6.	Keresztelés, esketést, temetési szolgálatot a megfelelő biztonsági szabályok megtartása mellet végzünk.
7.	Az idénre tervezett egyéb programjainkat: gyülekezeti kirándulásokat, az „ottalvós” és bejárós gyermek- és ifjúsági táborainkat, családos játszóházakat még bizonytalan ideig felfüggesztjük. 
8.	A presbiteri gyűléseket a fenti szempontok alapján újra személyes találkozások által folytatjuk.